राहत भरी खबर, कोविड-19 के एक्टिव केस की संख्या में 24 घंटे के दौरान आई कमी
देश में 24 घंटे के दौरान एक्टिव केस की संख्या में 30,016 की कमी आई है। देश के 18 राज्यों और केंद्र शासित प्रदेशों में नए केस कम हो रहे हैं। स्वास्थ्य मंत्रालय ने मंगलवार को बताया कि देश में 24 घंटे के दौरान एक्टिव केस की संख्या में 30,016 की कमी आई है, जिसके बाद मरीजों की संख्या घट कर 37,15,221 हो गई है।
नयी दिल्ली: देश में कोरोना की दूसरी लहर के बीच राहत भरी खबर आई। देश के 18 राज्यों और केंद्र शासित प्रदेशों में नए केस कम हो रहे हैं। स्वास्थ्य मंत्रालय ने मंगलवार को बताया कि देश में 24 घंटे के दौरान एक्टिव केस की संख्या में 30,016 की कमी आई है, जिसके बाद मरीजों की संख्या घट कर 37,15,221 हो गई है। केन्द्रीय स्वास्थ्य मंत्रालय ने कहा कि 61 दिनों में पहली बार ऐसा हुआ है कि संक्रमण मुक्त हुए लोगों की संख्या नए संक्रमितों की संख्या से अधिक रही। देश में अब तक संक्रमित पाए गए लोगों में से 16.16 प्रतिशत का फिलहाल इलाज चल रहा है।मंत्रालय के अनुसार कुल एक्टिव केस में से 81.68 प्रतिशत रोगी कर्नाटक, महाराष्ट्र, तमिलनाडु, केरल, उत्तर प्रदेश, पश्चिम बंगाल, राजस्थान, आंध्र प्रदेश, गुजरात, तमिलनाडु, छत्तीगढ़, हरियाणा, बिहार, मध्य प्रदेश में हैं। मंत्रालय ने कहा कि देश में उपचाराधीन रोगियों में से 24.44 प्रतिशत रोगी बेंगलुरू शहर, पुणे, दिल्ली, एर्नाकुलम, नागपुर, अहमदाबाद, त्रिशूर, जयपुर, कोझीकोड़ और मुंबई में हैं। मंत्रालय के अनुसार महाराष्ट्र, कर्नाटक, केरल, तमिलनाडु, उत्तर प्रदेश, पश्चिम बंगाल, राजस्थान, आंध्र प्रदेश, हरियाणा और दिल्ली में एक दिन में कोविड-19 के 3,29,942 मामले सामने आए हैं, जो कुल नए मामलों का 69.88 प्रतिशत हैं। कर्नाटक में एक दिन में सबसे अधिक 39,305 नए मामले सामने आए हैं। इसके अलावा महाराष्ट्र में 37,236 और तमिलनाडु में 28,978 मामले सामने आए। भारत में 24 घंटे के दौरान 3,56,082 लोगों के संक्रमण मुक्त होने के बाद अब तक ठीक हो चुके लोगों की कुल संख्या 1,90,27,304 हो गई है। मंत्रालय ने कहा कि संक्रमण से उबरने के 72.28 प्रतिशत नए मामले 10 राज्यों से सामने आए हैं। मंत्रालय ने बताया कि राष्ट्रीय स्तर पर मृत्यु दर 1.09 प्रतिशत है। 24 घंटे के दौरान कुल 3,876 रोगियों की मौत हुई । इनमें से 73.09 प्रतिशत रोगियों की मौत दस राज्यों में हुई। कर्नाटक में सबसे अधिक 596 रोगियों की जान गई जबकि महाराष्ट्र में 549 मरीजों ने दम तोड़ दिया। इस बीच, देश में कोविड-19 रोधी टीकों की 17.27 करोड़ खुराकें दी जा चुकी हैं। सुबह सात बजे तक जारी आंकड़ों के अनुसार 25,15,519 सत्रों में कुल 17,27,10,066 खुराकें दी जा चुकी हैं। मंत्रालय ने बताया कि इनमें से 95,64,242 स्वास्थ्यकर्मियों को पहली जबकि 65,05,744 स्वास्थ्यकर्मियों को दूसरी खुराक दी जा चुकी है। वहीं, अग्रिम मोर्चे पर तैनात 1,40,54,058 कर्मचारी टीके की पहली खुराक ले चुके हैं, जबकि 78,53,514 कर्मचारियों को दूसरी खुराक दी जा चुकी हैं। अठारह से 44 साल के 25,59,339 लोग टीके की पहली खुराक ले चुके हैं। इसके अलावा, 45 से 60 साल की आयु के 5,55,10,630 लोग पहली, जबकि 71,95,632 लोग दूसरी खुराक ले चुके हैं। साठ वर्ष से अधिक आयु के 5,38,06,205 लोगों को पहली जबकि 1,56,60,702 लोगों को दूसरी खुराक दी जा चुकी है।ये भी पढ़ें